## Program pomoćničkog ispita za zanimanje krojač

### NN 12/2010 (25.1.2010.), Program pomoćničkog ispita za zanimanje krojač

MINISTARSTVO GOSPODARSTVA, RADA I PODUZETNIŠTVA

246

Na temelju članka 47. stavka 4. Zakona o obrtu (»Narodne novine« br. 77/93, 90/96, 102/98, 64/01, 71/01, 49/03 – pročišćeni tekst, 68/07 i 79/07), ministar gospodarstva, rada i poduzetništva, nakon prethodno pribavljena mišljenja Hrvatske obrtničke komore, donosi

PROGRAM POMOĆNIČKOG ISPITA

za zanimanje

KROJAČ

1. CILJ

− provjera neophodnih vještina, znanja i sposobnosti za kvalificirano obavljanje profesionalne djelatnosti zanimanja krojač u svijetu rada koji je podložan promjenama

− provjera kompetencija neophodnih za cjeloživotno učenje i napredovanje u struci kao i život u građanskom društvu.

2. OBLIK I SADRŽAJ ISPITA

Pomoćnički ispit sastoji se od praktičnog i stručno-teorijskog dijela.

Na praktičnom dijelu ispita provjeravaju se stručne kompetencije neophodne za obavljanje poslova i radnih zadaća u zanimanju.

Na stručno-teorijskom dijelu provjeravaju se znanja stečena tijekom obrazovnog procesa ili procesa informalnog učenja, a u skladu s nastavnim planom i programom za zanimanje krojač.

2.1. PRAKTIČNI DIO ISPITA

Praktični dio ispita sastoji se od praktičnog uratka i/ili radne probe.

2.1.1. Zadaje se jedan praktični uradak. Prije početka rada naučnik mora izraditi pisanu pripremu rada kojom se, ako je prihvaćena od strane ispitne komisije, može služiti pri radu.

Priprema za izradu uratka sadrži sljedeću tehničko-tehnološku dokumentaciju:

− naziv praktične zadaće

− skice i opise modela

− konstrukciju temeljnog kroja u mjerilu (1:4 ili 1:5)

− modelirane i oblikovane krojne dijelove prema skici modela u mjerilu (1:4 ili 1:5)

− kompletirane krojne dijelove u mjerilu (1:4 ili 1:5)

− izrađenu odgovarajuću krojnu sliku u mjerilu (1:4 ili1:5) ovisno o primjeni materijala za model

− redoslijed izvođenja tehnoloških operacija

− uzorke osnovne i pomoćne tkanine

− popis potrebnih strojeva, uređaja i alata za izradu praktičnog uratka

− izrađene krojne dijelove u prirodnoj veličini.

Primjeri praktičnih uradaka:

|  |  |
| --- | --- |
| Vrsta uratka | Opis uratka  (očekivane praktične stručne kompetencije) |
| 1. Izrada ženske suknje i bluze | |
| − ravni kroj suknje | Sašiti suknju izrađenu iz nekoliko dijelova, koji mogu biti rezani ili izrađenih ušitaka.  Izraditi obični ili preklopni raspor.  Našiti obični ili skriveni patent-zatvarač.  Izraditi pojasnicu ravnu ili oblikovanu ako je suknja spuštenog struka, lijepljena međupodstavom.  U suknji obvezna podstava.  Duljina izrađena skrivenim ili strojnim bodom. |
| − prošireni kroj suknje | Sašiti suknju izrađenu iz nekoliko dijelova.  Našiti skriveni patent zatvarač.  Oblikovati pojasnicu, lijepljenu među podstavom.  Suknja mora biti obavezno podstavljena.  Duljina izrađena skrivenim ili strojnim bodom. |
| − bluza | Sašiti bluzu strukiranog ili ravnog kroja:  – dugi rukav s orukvicom i rasporom  – jednodijelni ili dvodijelni ovratnik  – model prati modne trendove  – na ovratnik, orukvice i prednje rubove lijepljena međupodstava. |
| 2. Izrada ženske suknje, bluze i prsluka | |
| − suknja | Sašiti suknju s pojasnicom ili podlistkom, oblika i duljine po izboru, podstavljenu, (duljina izrađena skrivenim ili strojnim bodom) |
| − bluza | Bluza mora biti prilagođena oblikom i namjenom odjevnim predmetima sa kojima se radi u kompletu. |
| − prsluk | Prsluk mora imati jednoredno kopčanje, prednji dio sastavljen iz po dva dijela koji su lijepljeni međupodstavom (fiksirani).  U području ispod struka izraditi urezani džep s letvicom ili dva obruba (paspula).  Stražnji dio izraditi iz dva dijela koji su strukirani ušicima.  Izraditi sa ili bez podstave. |
| 3. Izrada ženskog prsluka i hlača | |
| − hlače | Izraditi kose, našivene, urezane džepove ili džepove u bočnom šavu, ovisno o namjeni.  Pojasnica treba biti ravna ili oblikovana ako su hlače spuštenog struka.  Našiven obični ili skriveni patent-zatvarač.  Nogavice hlača mogu biti izrađene iz nekoliko dijelova, od koljena prema duljini ravne ili proširene.  Hlače obavezno moraju imati ušitke. |
| − prsluk | Prsluk mora imati jednoredno kopčanje, prednji dio sastavljen iz po dva dijela koji su lijepljeni međupodstavom (fiksirani).  U području ispod struka treba izraditi urezani džep s letvicom ili dva obruba (paspula).  Stražnji dio izraditi iz dva dijela koji su strukirani ušicima.  Prsluk treba biti izrađen s podstavom. |
| 4. Izrada ženske bluze i hlača | |
| − bluza | Bluza može biti za različitu namjenu i imati duge ili kratke rukave s određenim elementima.  Sašiti jednodijelni ili dvodijelni ovratnik, a krojni dijelovi parcijalno fiksirani. |
| − hlače | Hlače trebaju biti kopčane rasporkom na prednjoj sredini ili skrivenim zatvaračem u bočnom šavu.  Kosi, urezani ili džepovi u bočnom šavu, moraju imati ušitke.  Pojasnica ili podlistak fiksirani.  Duljina izrađena skrivenim ili strojnim bodom. |
| Izrada ženske svečane haljine | Sašiti haljinu željene duljine, s umetcima ili naborima, ravnog, proširenog ili zvonolikog oblika.  Može biti rezana u struku.  Izrađena sa ili bez rukava, ali mora biti podstavljena.  Potrebno je izborom materijala i modelom naglasiti namjenu odjevnog predmeta za svečane prilike. |
| Izrada ženske sportske haljine | Sašiti haljinu rezanu iz nekoliko dijelova, ravnog ili blago strukiranog oblika s dosta ukrasnih prošiva na licu haljine.  Na stražnjoj sredini može biti izrađen nabor.  Sastavnim elementima haljine naglasiti sportsku namjenu.  Ovratnik i kopčanje po izboru.  Rukavi mogu biti raglan ili ušiveni s orukvicom na duljini.  Podstava nije uvjet. |
| Izrada ženske jakne | Sašiti jaknu sa jednorednim ili dvorednim kopčanjem, oblik suvratka po izboru.  Na prednjim dijelovima izraditi urezane džepove željenog oblika.  Izraditi duge dvodijelne rukave koji završavaju sa izrađenim rasporom na duljini i našivenim gumbima.  Prednji dijelovi jakne moraju biti cjelovito fiksirani, a ostali parcijalno.  Jakna mora biti obvezno podstavljena. |
| 5. Izrada ženskog kostima | |
| − jakna | Sašiti jaknu s jednorednim ili dvorednim kopčanjem, oblik suvratka po izboru.  Na prednjim dijelovima izraditi urezane džepove s dva obruba i poklopcem ili našivene džepove određene težine.  Izraditi jednodijelne ili dvodijelne rukave sa ili bez raspora na duljini.  Namjena jakne po izboru.  Jakna sa ili bez podstave. |
| − suknja | Sašiti suknju s pojasnicom, oblika i duljine po izboru, ali mora biti podstavljena.  Duljina izrađena skrivenim ili strojnim bodom. |
| 6. Izrada ženskog odijela | |
| − jakna | Sašiti jaknu s jednorednim ili dvorednim kopčanjem, oblik suvratka po izboru.  Na prednjim dijelovima moraju biti izrađeni urezani džepovi željenog izgleda.  Izraditi jednodijelne ili dvodijelne rukave sa ili bez raspora na duljini.  Prednji dijelovi jakne moraju biti cjelovito fiksirani, a ostali parcijalno.  Jakna mora biti obvezno podstavljena. |
| − hlače | Sašiti hlače koje se kopčaju na prednjoj sredini ili u bočnom šavu.  Izraditi kose, urezane ili zaobljene džepove.  Hlače moraju imati ušitke.  Pojasnica ili podlistak fiksirani, a duljina izrađena skrivenim ili strojnim bodom.  Oblik hlača prilagoditi jakni. |
| Izrada ženskog dvodijelnog kompleta | Kompletirati haljinu i jaknu ili bolero; suknju i tuniku; ili hlače i tuniku.  Odjevni predmeti moraju imati određenu namjenu pa ih tako uskladiti po izgledu i vrsti materijala.  – haljina bez rukava, željenog oblika  – podstavljena cijelom duljinom  – jakna s dugim ili kratkim rukavima  – željeni izgled džepova  – nije obvezna podstava  – može biti izrađena s ovratnikom ili samo s podliscima  – bolero s dugim rukavima, bez podstave  – suknja željene duljine i izgleda, s pojasnicom koja je fiksirana  – našiven skriveni zatvarač  – hlače željene duljine i izgleda  – željeni izgled džepova  – kopčanje rasporkom na prednjoj sredini  – pojasnica ili podlistak fiksirani  – tunika izrađena iz više dijelova  – može biti rezana u području struka  – sa ili bez ovratnika, kopčana na prednjoj sredini, duljina rukava po izboru. |
| 7. Izrada muškog prsluka i hlača | |
| − hlače | Na prednjim dijelovima hlača izraditi džepove po izboru, ušici ili nabori na stražnjim dijelovima, a na desnom dijelu urezani džep s poklopcem.  Pojasnica iz dva dijela rezana na stražnjoj sredini, lijepljena međupodstavom.  Duljina izrađena skrivenim ili strojnim bodom, ovisno o namjeni. |
| − prsluk | Prsluk izraditi s jednorednim kopčanjem.  Prednje dijelove sastaviti iz po jednog dijela koji ima ušitak ispod grudi do duljine.  U visini struka urezati džepove s letvicom širine 1 cm.  Stražnji dio krojiti od podstave ili tkanine, iz dva dijela sa izrađenim ušitkom do duljine. |
| 8. Izrada muške košulje i hlača | |
| − košulja | Na lijevom prednjem dijelu izraditi letvicu s naborom ili skrivenim kopčanjem.  U visini grudi našiti džepove željenog oblika.  Na stražnjem dijelu izraditi oplećnicu te nabor na sredini ili prema orukavlju na donjem dijelu košulje.  Izraditi duge rukave s orukvicom, rasporkom i naborima na duljini.  Izraditi dvodijelni ovratnik.  Ovratnici, orukvice i letvica prednjeg dijela moraju biti obvezno fiksirani. |
| − hlače | Na prednjim dijelovima hlača izraditi kose džepove, ušitke ili nabore.  Na stražnjim dijelovima izraditi ušitke i džep.  Pojasnica mora biti iz dva dijela rezana na stražnjoj sredini, lijepljena međupodstavom.  Duljina izrađena skrivenim ili strojnim bodom, ovisno o namjeni. |
| Izrada modela muškog kompleta | Komplet se sastoji iz hlača, košulje i prsluka.  Izgledom i vrstom materijala mora zadovoljiti određenu namjenu.  Na prednjim dijelovima hlača izraditi:  – kose džepove, ušitke ili nabore  – na stražnjim dijelovima izraditi ušitke  – pojasnica iz jednog ili dva dijela rezana na stražnjoj sredini, lijepljena međupodstavom |
|  | – duljina izrađena skrivenim ili strojnim bodom, ovisno o namjeni  – košulja:  – na lijevom prednjem dijelu izrađena letvica s naborom ili obična letvica  – u visini grudi našiven džep željenog oblika na lijevom prednjem dijelu  – na stražnjem dijelu izrađena oplećnica, te nabor na sredini ili prema orukavlju na donjem dijelu košulje  – dugi rukavi ili kratki rukav sa sastavnim elementima  – dvodijelni ovratnik  – ovratnici, orukvice i letvica prednjeg dijela obvezno fiksirani  – prsluk  – izrađen s jednorednim kopčanjem  – prednji dijelovi sastavljeni iz po jednog dijela koji ima ušitak ispod grudi do duljine  – u visini struka urezani džep s letvicom širine 1 cm  – stražnji dio krojen od podstave ili tkanine, iz dva dijela sa izrađenim ušitkom do duljine. |
| 9. Izrada haljine i suknjice za djevojčice | |
| − haljina i suknjica | Sašiti haljinu i suknjicu koje oblikom i izgledom trebaju pratiti modne trendove.  Materijal, bogatstvo nabora i volana trebaju pokazati da se radi o odjevnom predmetu za djevojčice određenih uzrasta. |
| 10. Izrada hlača i košulje za dječake | |
| − hlačice | Prednji dijelovi hlačica moraju biti izrađeni iz nekoliko dijelova s ukrasnim prošivima.  Izraditi različito oblikovane džepove i našiti po nogavicama hlača.  Rasporak sa zatvaračem treba biti na prednjoj sredini.  Pojasnica širine 3 cm, lijepljena međupodstavom. |
| − košulja | Sašiti košulju dugih rukava, a na duljini treba biti našivena orukvica, izrađen raspor i dva nabora.  Stražnji dio izraditi iz jednog dijela.  Prednji dijelovi rezani na poprsju u čijem su šavu ušiveni ukrasni poklopci.  Duljina košulje završava valovito prema bočnim šavovima.  Ovratnik je dvodijelni, fiksiran.  Orukvice, poklopci i podlisci prednjeg ruba moraju biti fiksirani. |
| Izradba jednodijelne ili dvodijelne vjenčanice | Jednodijelna vjenčanica mora biti cijelom duljinom podstavljena, užeg ili šireg oblika, sa rukavima ili bez.  Koristiti ukrase, tehniku veza bilo koje vrste, ručno našivene perlice.  Suknja dvodijelne vjenčanice mora biti s naborima, prorezima ili umetcima (bogato izrađena).  Obvezna podstava.  Gornji dio vjenčanice užeg i strukiranog oblika sa ili bez rukava, podstavljen ili kao gornji dio.  Izraditi korzet.  Ručno izrađeni ukrasi na oba dijela. |
| Izrada ženskog zimskog ogrtača | Sašiti ogrtač (kaput) namijenjen nošenju po suhom i prohladnom vremenu:  – raglan ili ušiveni rukavi  – jednoredno ili dvoredno kopčanje  – oblik ovratnika i suvratka po izboru  – ravnog ili strukiranog kroja, željene duljine  – na prednjim dijelovima urezan džep sa širom letvicom ili s poklopcem i obrubom  – krojni dijelovi parcijalno fiksirani prema potrebi  – kao dodatak u struku može biti izrađen pojas.  Ogrtač mora biti kompletno podstavljen. |
| Izrada muškog sakoa | Sašiti sako s jednorednim ili dvorednim kopčanjem:  – donji urezani džepovi s poklopcem i dva obruba (paspula) ili našiveni džepovi  – gornji džep na poprsju lijevog prednjeg dijela u obliku letvice  – ovratnik i suvratak željenog izgleda  – na prednjim dijelovima izrađen ušitak od struka prema grudima  – stražnji dio sastoji se iz dva dijela, sa ili bez raspora na stražnjoj sredini  – rukavi su dvodijelni s rasporom i tri ukrasna dugmeta  – donji ovratnik izrađen od pusta, a gornji od osnovne tkanine i iz dva dijela  – sako obavezno podstavljen  – na prednjim dijelovima lijepljena slojevita međupodstava. |
| Izrada muškog odijela | Odijelo može biti namijenjeno za svečane ili sportske prigode.  Osnovnu tkaninu prilagoditi namjeni odjevnog predmeta. |
| – hlače | Na prednjim dijelovima hlača izraditi kose ili druge džepove, ušici ili nabori.  Na stražnjim dijelovima izraditi ušitke.  Pojasnica iz jednog ili dva dijela rezana na stražnjoj sredini, lijepljena međupodstavom.  Duljina izrađena skrivenim ili strojnim bodom, ovisno o namjeni. |
| – sako | Sašiti sako:  – s jednorednim ili dvorednim kopčanjem  – donji urezani džepovi s poklopcem i dva obruba (paspula) ili našiveni, ovisno o namjeni  – gornji džep na poprsju lijevog prednjeg dijela u obliku letvice samo za model svečane prigode  – ovratnik i suvratak željenog izgleda  – na prednjim dijelovima izrađen ušitak od struka prema grudima  – stražnji dio sastoji se iz dva ili tri dijela, sa ili bez raspora pri duljini sakoa  – rukavi su dvodijelni sa ili bez raspora  – donji ovratnik izrađen od pusta, a gornji od osnovne tkanine i iz dva dijela, a za sportske prigode oba ovratnika od osnovne tkanine. |
| Izrada muškog zimskog ogrtača | Sašiti muški zimski ogrtač sljedećih karakteristika:  – jednoredno ili dvoredno kopčanje  – urezani džepovi u obliku letvice ili s poklopcem i jednim obrubom  – ovratnik i suvratak željenog oblika  – prednji dio iz jednog dijela, s ili bez ušitka  – stražnji dio iz dva dijela s rasporom na šavu stražnje sredine prema duljini  – rukavi su raglan oblika ili ušiveni  – donji i gornji ovratnik iz dva dijela  – željene duljine, obvezno podstavljen. |

2.2. STRUČNO-TEORIJSKI DIO ISPITA

Stručno-teorijski dio ispita obuhvaća provjeru stručnih znanja propisanih nastavnim planom i programom za teorijski dio naukovanja, koja su neophodna za obavljanje praktičnih postupaka u zanimanju krojač.

|  |  |
| --- | --- |
| Nastavna područja | Očekivani ishodi učenja |
| 1. Tekstilni materijali | |
| Tekstilna vlakna | Objasniti osnovne pojmove i nazivlja (vlakno, tekstil, pređa, konac, tkanina, pletivo, netkani tekstil, konfekcijski proizvodi).  Izložiti podjelu prirodnih i kemijskih vlakana. |
| Pređa i konci | Razlikovati vrste i svojstava pređe i konca.  Objasniti oznake konca za šivanje. |
| Tkanine | Prepoznati temeljne vezove tkanina.  Razlikovati trgovačka imena i vrste tkanine prema sastavu i namjeni. |
| Pletiva | Razlikovati pletiva prema svojstvima i primjeni.  Nabrojiti vrste pletiva i prepleta. |
| Netkane tekstilije | Objasniti važnost uporabe netkanih tekstilija za međupodstave. |
| Dorada | Objasniti svrhu dorade kod celuloznih materijala i vunenih tkanina.  Razlikovati tehnike bojenja od tiska te postupke suhe i mehaničke dorade.  Objasniti svrhu postupaka apretiranja i impregnacije. |
| Održavanje tekstilija | Nabrojati simbole i oznake za održavanje tekstilija.  Razlikovati postupke održavanja tekstilija. |
| 2. Tehnologija izrade odjeće | |
| Tehnologija proizvodnje odjeće | Prepoznati osnovne čimbenike proizvodnje.  Izložiti zadatak pripreme rada. |
| Konstrukcijska priprema u proizvodnji odjeće | Nabrojiti zadatke konstrukcijske pripreme.  Prikazati skicu i opis modela odjevnog predmeta.  Izložiti preglednik uzoraka osnovnog i pomoćnog materijala.  Objasniti pojam krojne slike, duljine, širine, međukrojnog gubitka.  Prepoznati vrste krojnih slika.  Nabrojati metode izrade krojnih slika.  Komentirati pojedinačni i prosječni utrošak materijala. |
| Operativna priprema u proizvodnji odjeće | Navesti poslove operativne pripreme.  Protumačiti sadržaj radnog naloga. |
| Tehnološka priprema u proizvodnji odjeće | Nabrojiti poslove tehnološke pripreme.  Planirati tehnološke operacije po fazama izrade odjevnog predmeta.  Prepoznati sustave tehnoloških procesa i njihovu primjenu, te sustav međufaznog transporta i njegovu primjenu.  Razlikovati i objasniti vrste normi. |
| Tehnološki proces krojenja odjeće | Redoslijedom izložiti poslove tehnološkog procesa krojenja odjeće.  Prezentirati polaganje krojnih slojeva s obzirom na strukturu tkanine, način polaganja i sredstvo rada.  Prepoznati deformaciju na materijalu kod ručnog polaganja i način kako je izbjeći.  Objasniti mogućnosti postavljanja krojne slike na krojnu naslagu.  Izabrati način i sredstva za iskrojavanje krojne naslage. |
| Frontalno fiksiranje odjeće | Prezentirati načine pričvršćivanja međupodstave na krojne dijelove odjeće.  Imenovati postupke frontalnog fiksiranja.  Razlikovati faktore frontalnog fiksiranja i najčešće pogreške tijekom fiksiranja. |
| Tehnološki proces šivanja odjeće | Prepoznati šivaće ubode prema normizaciji.  Razlikovati najčešće primjenjivane tipove šivaćih uboda na šavovima.  Objasniti osnovna obilježja i načelo rada šivaćih strojeva prema namjeni i tehničkoj opremljenosti.  Odabrati potrebne strojeve i uređaje za međufazno glačanje odjeće. |
| Tehnološki proces dorade odjeće | Nabrojati poslove tehnološkog procesa dorade odjeće.  Izložiti čimbenike koji utječu na kvalitetu glačanja.  Prikazati način sastavljanja višedijelnih odjevnih predmeta i opremanje odjeće. |
| Nadzor kvalitete u proizvodnji odjeće | Objasniti cilj nadzora kvalitete i što obuhvaća.  Predvidjeti i nabrojiti najčešće pogreške u tehnološkim fazama izrade odjeće te mogućnosti njihova sprječavanja.  Izložiti obuhvatnost završnog nadzora kvalitete izrade. |
| 3. Konstrukcija odjeće | |
| Osnove anatomske građe ljudskog tijela | Ilustrirati držanje tijela odrasle osobe.  Skicirati proporcionalnu podjelu odraslog tijela na osmine. |
| Mjere i mjerni odnosi | Opisati način mjerenja glavne i pomoćne tjelesne mjere.  Opisati način izračuna proporcionalnih mjera. |
| Sustav odjevnih veličina | Navesti sustave odjevnih veličina.  Razlikovati sustave označavanja za: mušku gornju odjeću i muško rublje; žensku gornju odjeću i žensko rublje; dječju odjeću i dječje rublje; rukavice, čarape, kape i šešire. |
| Postupci konstruiranja krojeva za ženske suknje | Samostalno izračunati konstrukcijske mjere za temeljni kroj suknje, klasičnu i suknju s rasporom, zvonolike suknje.  Konstruirati: temeljni kroj, klasičnu i suknju s rasporom, zvonolike suknje i pojasnice za različite oblike suknji; podstave za klasičnu i suknju sa rasporom.  Prikazati dodavanje šavova na suknje različitih oblika.  Prezentirati modeliranja proširene suknje i suknje s naborima. |
| Postupci konstruiranja krojeva za ženske hlače | Izračunati mjere i primijeniti u konstrukciji hlača.  Opisati izradu temeljnog kroja za ženske hlače.  Modelirati i kompletirati model hlača.  Objasniti dodavanje šavova i poruba na krojne dijelove hlača. |
| Postupci konstruiranja krojeva za muške hlače | Izračunati mjere i primijeniti u konstrukciji hlača.  Opisati način izrade temeljnog kroja za muške hlače.  Modelirati i kompletirati model hlača.  Prikazati dodavanje šavova i poruba na krojne dijelove hlača. |
| Postupci konstruiranja krojeva za muške košulje | Izračunati mjere i primijeniti u konstrukciji košulje.  Opisati način izrade temeljnog kroja košulje.  Konstruirati rukav i ovratnik za košulju.  Objasniti modeliranje i kompletiranje modela košulje.  Prikazati dodavanje šavova i poruba na krojne dijelove košulje.  Opisati način racionalnog uklapanja krojnih dijelova košulje u krojnu sliku. |
| Postupci konstruiranja krojeva za ženske haljine | Izračunati mjere i primijeniti u konstrukciji haljine.  Objasniti konstrukciju temeljnog kroja haljine i rukava.  Odrediti sastavne točke na rukavu.  Modelirati i oblikovati kroj modela haljine.  Opisati dodavanje šavova i poruba na krojne dijelove haljine, kompletiranje krojnih dijelova haljine te racionalno uklapanje krojnih dijelova haljine u krojnu sliku. |
| Postupci konstruiranja krojeva za žensko rublje | Modelirati i oblikovati kroj modela pidžame ili spavaćice.  Dodati šavove i porube, kompletirati kroj.  Prikazati uklapanje krojnih dijelova pidžame ili spavaćice u krojnu sliku. |
| Postupci konstruiranja krojeva za ženske jakne | Izračunati mjere i primijeniti u konstrukciji ženske jakne.  Opisati način izrade konstrukcije temeljnog kroja jakne i rukava.  Odrediti sastavne točke na rukavu.  Modelirati i oblikovati kroj modela jakne.  Objasniti dodavanje šavova i poruba na krojne dijelove jakne.  Prikazati kompletiranje krojnih dijelova jakne.  Izložiti uklapanje krojnih dijelova jakne u krojnu sliku. |
| Postupci konstruiranja krojeva za muške prsluke | Izračunati mjere i primijeniti u konstrukciji prsluka.  Nacrtati konstrukciju temeljnog kroja prsluka, džepova i sitnih dijelova.  Objasniti oblikovanje kroja modela prsluka.  Izložiti način dodavanja šavova i poruba na krojne dijelove prsluka te kompletiranje krojnih dijelova prsluka.  Prezentirati uklapanje krojnih dijelova prsluka u krojnu sliku. |
| 4. Estetika odijevanja | |
| Estetika odijevanja | Objasniti pojam estetika odijevanja.  Opisati i prepoznati estetska načela odijevanja. |
| Moda i stil | Objasniti pojmove moda i stil.  Razlikovati povijesne i suvremene modne stilove.  Prepoznati elemente modnog stila u izradi odjeće. |

3. OCJENJIVAČKI LIST

Praktični dio ispita – bodovna lista

|  |  |  |
| --- | --- | --- |
| Radnje obavljene u okviru praktičnog dijela ispita | Broj bodova | |
| Mogući | Ostvareni |
| Izrada i primjena tehničko-tehnološke dokumentacije | 0 – 20 |  |
| Primjena sredstava zaštite na radu | 0 – 5 |  |
| Znanja o upotrijebljenim materijalima | 0 – 5 |  |
| Spretnost rukovanja alatima i strojevima pri izradi | 0 – 10 |  |
| Krojenje uratka i priprema za šivanje | 0 – 15 |  |
| Kvaliteta uratka | 0 – 25 |  |
| Estetski izgled uratka | 0 – 10 |  |
| Završna obrana uratka (prezentacija) | 0 – 10 |  |
| UKUPNO: | 0 – 100 |  |

Praktični dio ispita – ocjenjivačka lista

|  |  |
| --- | --- |
| % ostvarenih bodova | Ocjena |
| 91% – 100% | Odličan (5) |
| 81% – 90% | Vrlo dobar (4) |
| 67% – 80% | Dobar (3) |
| 50% – 66% | Dovoljan (2) |
| 0% – 49% | Nedovoljan (1) |

Polaznici koji nisu uspješno položili praktični dio ispita upućuju se na ponovno polaganje pomoćničkog ispita u idućem ispitnom roku.

Stručno-teorijski dio ispita – ocjenjivačka lista

|  |  |
| --- | --- |
| % ostvarenih bodova | Ocjena |
| 90% – 100% | Odličan (5) |
| 80% – 89% | Vrlo dobar (4) |
| 70% – 79% | Dobar (3) |
| 61% – 69% | Dovoljan (2) |
| 30% – 60% | Kandidat se upućuje na polaganje usmenog ispita |
| 0% – 29% | Nedovoljan (1) |

Konačna ocjena na pomoćničkom ispitu, u pravilu, određuje se kao aritmetička sredina ocjena postignutih na praktičnom i stručno-
-teorijskom dijelu ispita.

Ovaj Program stupa na snagu danom objave u »Narodnim novinama«.

Klasa: 080-01/08-01/252

Urbroj: 526-12-02/1-09-38

Zagreb, 25. studenoga 2009.

Ministar gospodarstva,
rada i poduzetništva
mr. sc. Đuro Popijač, v. r.

Ostalo, NN 12/2010-246